Mads Olsen (SF), 2025-04-29:
I dag behandler vi et forslag, der tager et vigtigt skridt i kampen mod social kontrol.
Det er et forslag, der adresserer en helt reel udfordring, nemlig at unge kvinder i Danmark også i dag kan blive mødt af krav og forventninger, som begrænser deres frihed.
For selvfølgelig skal vi sætte en stopper for, at vores skoler og uddannelsesinstitutioner bliver brugt som fristeder for social kontrol og religiøs kvindeundertrykkelse.
Det hører ingen steder hjemme og slet ikke i et sekulært samfund som det danske.
Uddannelse skal være et frirum for viden, nysgerrighed og selvstændighed, det skal ikke være et sted, hvor unge kvinder føler sig tvunget til at skjule sig bag et slør, fordi æreskultur, familiært pres eller religiøse normer ikke bliver i hjemmet, men flytter med ind i undervisningen.
Burka og niqab er ikke neutrale valg, det er beklædningsgenstande, ja, men de er også symboler, og alt for ofte er de redskaber i en strukturel undertrykkelse af kvinder.
De sender et signal om, at kvindens ansigt er noget farligt, noget, der skal gemmes væk, noget, der ikke må ses i det offentlige rum, og det mener vi er uforeneligt med vores værdier.
Vi ved, at der i visse miljøer eksisterer et stort pres på unge kvinder for at bære niqab.
Det er et udtryk for social kontrol, hvor individet forventes at repræsentere normer, som de måske ikke selv tilslutter sig, og når sådanne mønstre får lov til at udfolde sig på vores uddannelsesinstitutioner, risikerer vi, at skolen, som netop burde være et fristed for frigørelse og selvstændighed, i stedet bliver en kulisse for de samme begrænsninger, som mange unge jo ellers søger at frigøre sig fra.
Jeg er glad for, at Kommissionen for den glemte kvindekamp har sat lys på et mørkt hjørne af virkeligheden, og jeg er glad for, at det nu bliver fulgt op.
Vi har allerede et tildækningsforbud i Danmark, og det gælder i det offentlige rum, og derfor er det logisk, at det også skal gælde der, hvor unge mennesker bruger størstedelen af hverdagen, nemlig i skolerne, på erhvervsuddannelserne, på universiteterne.
Vi i SF stemte jo ikke for det oprindelige burka- og niqabforbud fra 2018, og det var jo netop, som hr. Karsten Hønge formulerede det heroppe, på grund af at kvinderne selv skal bære burkaen til bålet, men her har vi også med kvinder at gøre, der er under 18.
Vi har kvinder og piger, der går på gymnasiet, og som måske lige er fyldt 18 og startet på medicinstudiet, og er det virkelig den byrde, vi vil pålægge helt unge kvinder, altså at skulle tage så stort et opgør med den her religiøse undertrykkelse?
Og når vi i forvejen har det på offentlige steder, virker det underligt for os, at når du tager bussen, må du ikke have det på, men når du kommer ind på skolens matrikel, må du gerne have det på.
Det synes jeg sender nogle lidt misvisende signaler.
Ikke mindst giver vi også lærerne og ledelsen ude på de lokale uddannelsesinstitutioner nogle tiltrængte redskaber til at håndtere de her situationer, som desværre sker alt, alt for ofte.
Vi skylder unge kvinder en hverdag fri for symboler på social kontrol.
Derfor støtter vi forslaget, og vi gør det sådan set uden tøven.
SF ønsker et sekulært samfund, hvor alle er frie uanset baggrund eller tro.
Tak for ordet.